Oos-Kaapse ontsnaptes weer vasArgieffoto (Foto: Ichigo121212/Pixabay) Al sewe verdagtes wat verlede Woensdagaand uit die aanhoudingselle van die polisiestasie in Elliot in die Oos-Kaap ontsnap het, is nou weer in hegtenis geneem. Kapt. Khaya Tonjeni, woordvoerder van die polisie, sê die laaste twee verdagtes is Maandag omstreeks 05:00 weer in hegtenis geneem. Dumisani Tom en Sifundo Sothondoshe was die laaste twee om op vrye voet te wees sedert verlede week se ontsnapping. Hul ander vyf makkers is reeds kort ná die ontsnapping weer in hegtenis geneem. Al sewe verdagtes sal na verwagting Dinsdag in die plaaslike landdroshof verskyn op die aanklagte waarvoor hulle aanvanklik in hegtenis geneem is. ’n Aanklag van ontsnapping uit aanhouding sal ook nou bygevoeg word. Maroela Media het vroeër berig die verdagtes het verlede Woensdag omstreeks 18:45 polisiebeamptes by die polisiestasie in Elliot oorrompel waarna hulle met ’n dienspistool van die beamptes te voet op die vlug geslaan het. Die verdagtes het glo op pad uit ook lukraak skote in die polisiestasie afgevuur hoewel niemand in die proses beseer is nie. Lt.genl. Liziwe Ntshinga, provinsiale polisiekommissaris, het die inhegtenisnemings verwelkom.